
Detre Csaba Úrnak,

Csörsz u. 10. II. 1.

1123.

Csabikám! 

A sok hozzászólás és a kialakult vita, egyszóval az érdeklődés azt igazolja, hogy BÁNHIDI ANDRÁS: Miért az információ s nem az energia és az anyag az Univerzum mozgatója? tárgyú 873. (XXXII. évf./24.) vitaülése jól sikerült, még akkor is, ha a megoldatlan kérdésekre nem tudtak reális válaszokat találni. A Vitányi Pali azt mondta, hogy az ezekkel való foglalkozás nem a Vitakörünk, hanem a tudomány feladata. 

De gyakran a filozófiai tudomány sem ad megfelelő válaszokat. Nem lehet ebben a kérdésben a Palival egyet érteni. Már csak azért sem, mert az alapkérdések megoldásának szükséglete közügy. Ki merné Kant filozófiai teljesítményére azt mondani, hogy a maga korában nem az egész filozófiát előbbre vivő gondolatokat alkotott. Pedig mint köztudott Kant nem volt képesített filozófus.
A Gyurka hozzászólása után szót kértem, de megfeledkeztél rólam, vártam, vártam, de később már el kellett jönnöm, ezért itt adom elő hozzászólásomat. Megjegyzem, hogy én nem is vagyok olyan jó beszélőképességgel megáldva, mint a Kör többi Tagjai.

1./ Az előadó az információ lényegét így határozta meg: formál, átrendez, térbeli helyezkedés. 

Állításával szemben formálni-, átrendezni-, helyezkedni-, vagy helyezkedtetni energia nélkül nem lehetséges. Elégséges ok nélkül nincs okozat. Más hozzászólások is voltak, de nem akarom szaporítani a szót:

Az információ információs rendszer. A megértő és érdekelt Szubjektum számára ismeretet adó hatásinformáció energiarendszerfolyamat. Ez Univerzumunk minden rendszerkomponensére vonatkozik. Nem képeznek kivételt a szervetlen-, szerves-, kémiai-, biológiai-, a biológiai emberi társadalmi rendszerek és viszonyaik; de a Kozmosz rendszerei sem. (Ide tartozik még a Szubjektum − objektum relativitás. Ld.: Új TF I. kötet, második kiadás 283-284. o., és az információ-csere=kommunikáció. Ugyanott 273-274. o.)

Egyetlen hozzászólás sem volt képes megcáfolni az energetizmus állítását:

· Létezés nélkül nincs információ. Információ vételére és adására −arra alkalmas környezeti funkcióval és szervezettséggel rendelkező− létezők képesek. A vett információ ± hatást gyakorol. 

· Minden információ ható-rendszer, mégpedig a létezők kommunikációs ható-rendszere. Teljesen mindegy, hogy pl. az Ember vagy bármi −jelen helyzetében− képes-e mérni az információ energiáját. Az, méréstől függetlenül létezik. 

· Nincs sem információ, sem anyag, sem stb.-létező energia nélkül. A létrendszerek a környezetükben betöltött szerepüknek-, funkciójuknak és szervezetségüknek megfelelően képesek működni; környezeteikkel együttműködni, egymást befolyásoló vett és adott hatásinformáció-cserék útján. 

· Minden létező; −így az információ és az anyag is− környezetében betöltött szerepkörbe; funkcióba és szervezettségébe tárgyiasult energiarendszer folyamat. 

Az Előadó írásának egyik mondata így szól: „Az információ az energia egyik megnyilvánulási formája.”  Ezzel teljes mértékben egyet kell érteni, még akkor is, ha írásának további részében több esetben önmagával ellentétbe került. 

Tehát információ nem létezik energia nélkül. Az információ −mint olyan− kezdete- és létezésfolyamata végtelen, mint a LÉT, mint az energia működése. Ezzel választ kaptunk az előadás címében megfogalmazott alapkérdésre. (Még az érdeklődő figyelmébe ajánlható uo. 272-273. o.)

A vitaülés kapcsán megjegyzem: 

− Ide értendők a bit-egységek is és minden szintű együttműködés viszonyuk megnyilvánulása. 

2./ Az információátvitel is funkcióba tárgyiasult energiarendszerfolyamat.

3./ A kvantumelmélet megértése sokáig problémát jelentett. Einstein és Niels Bohr is sokat foglalkozott ezzel, de mára megváltozott a helyzet. Javasolható uo. a 275-276, 284-285. o. elolvasása. 

4./ Tér-, idő-, tömegvonzás-, változás-, és viszonyaik-, stb. energia nélkül vagy bármelyik hiányában külön-külön nem léteznek. (E = mc2. )

5./ Az Univerzum egyetlen létformája sem létezik a saját funkciójának és szervezettségének megfelelő természeti értelem nélkül (uo.286. o.). Ez környezeti együttműködésük feltétele. 

6./ A téridőszervezettségfolyamat az adott létforma jelenfolyamata, amely a létforma kezdetétől az elmúlásáig tart, azonban a LÉT végtelen folyamat Ez Univerzumunkra és minden funkciójú-, minden szintű rendszerkomponensére vonatkozik. (Ld.: uo. 289-290. o., még összefügg a kozmikus út, kozmikus kód uo. 275. o., korszerűsége uo. 274. o., Ősenergia uo. 280. o., LÉT uo. 276. o.). 

7./ Állításával szemben a megfigyelő és a megfigyelt nem azonos fizikai törvények rabja. (Ld.: Szubjektum – objektum relativitás uo. 283-284. o.) 

8./ Newton tömegvonzás elméletének kritikáját nem lehet elfogadni mert a Nap a Föld, azt égitestek nem oldanak meg differebciál egyenleteket mégis működnek. Honnan szedik a késztetést, az adatokat? Állítása szerint Newton megkerülte ezeket a kérdéseket. A válasz egyszerű, csupán meg kell érteni. (Ld.: a Természet szervezettségi szintjei, értelmes létezői uo. 284. o., a természeti matematika uo. 288-289. o., továbbá a természeti alkotás és tervezés módszere uo. 285-287. o.) 

9./ Mind az algoritmus, mind az Univerzum, mind a sejt és minden rendszerkomponensük energiarendszerfolyamat. (Javasolható a LÉT, létezés, létező elolvasása uo. 276-279. o.).

10./ Volt olyan hozzászólás is, hogy a világ nem tudja önmagát újrateremteni. Ezzel szemben úgyhiszem, hogy energiarendszerfolyamatában az Ősenergia feszültségének végtelen hajtóerejével igen, de nem pontosan ugyanazt teremti. Pl.: ⇒ végtelen Ősenergia ⇒ Ősszubjektum ⇒ Ősrobbanás ⇒ hőmérséklet ≈ csökkenés és tágulás ⇒ hőmérséklet növekedés és szűkülés ⇒ a következő Univerzum Ősszubjektuma ⇒ újabb Ősrobbanás…stb., de vannak olyan állítások is , amelyek ezt megkérdőjelezik., stb. 
11./ Szóba került még az „EGY” és a „sok” kérdése, összefüggése, melyik volt előbb, stb. 

Az Ősszubjektum = EGY rendszer = tiszta energia. 

Az Ősszubjektum Ősrobbanását követően az EGY rendszer sok rendszerkomponensrendszert tartalmazó rendszerré alakult. Tehát az EGY volt előbb, mint a sok. Összefüggésük kérdése azonban nem ennyire egyszerű, ugyanis minden rendszerkomponens rendszer önmaga számára „egy” rendszer, amely szintén, … −és így tovább− sok rendszerkomponens rendszerrel rendelkezik, amelyek önmaguk számára szintén egy rendszerek, stb. Minden rendszerkomponens rendszer külső orientáció, hatására fogalmazza meg létszükségletét, amelynek hatására szükség szerint formálja lét- működés- és szervezettségformáit, valamint funkcióját. Azt is mondhatjuk, hogy így érvényesül a LÉT-, illetve az Isten mindenre ható irányítási rendszere. 

A Vecsernyés Gyuri szavaival egyetértve a Bandi nagy érdeme a csiszolatlan gyémánt, amit alkotott és a filozófia eltéphetetlen szeretete.
Csabikám! 

Most ismét meg szeretnélek kérni, hogy levelemet legyél szíves a Bandihoz és a Filozófiai Vitakör törzsgárdájához eljuttatni.

Közreműködésedet előre is megköszönöm

Kiss Miklós

